เล็งผลเลิศรีดภาษีทุนนอกได้ปีละ2พันล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — คลังเล็งผลเลิศตั้งเป้ากวาดภาษีทุนนอก 2,000 ล้าน
นายสถิตย์ ลิ่มพงศ์พันธุ์ ปลัดกระทรวงการคลัง เปิดเผยว่า การยกเว้นภาษีเงินได้นิติบุคคลเป็นเวลา 15 ปี ให้กับบริษัทที่เข้ามาตั้งสำนักงานปฏิบัติการภูมิภาคในประเทศไทย (ROH) โดยไม่ต้องจ่ายภาษีเงินได้ที่ได้รับจากต่างประเทศจากการให้บริการและจ่ายภาษีเงินได้นิติบุคคลเพียง 10% จากรายได้ที่เกิดขึ้นในประเทศไทย โดยที่ไม่จำเป็นต้องมีรายได้เกิน 50% 
นอกจากนี้ สิทธิดังกล่าวก็ครอบคลุมไปถึงบริษัทของคนไทยที่ไปตั้งสำนักงานปฏิบัติการภูมิภาคยังประเทศอื่น ก็จะได้รับสิทธิการยกเว้นภาษีแบบเดียวกับชาวต่างชาติ ที่เข้ามาทำงานใน ROH โดยจะเสียภาษีเงินได้บุคคลธรรมดา 15% เป็นเวลา 8 ปี 
มาตรการดังกล่าวจะมีผลบังคับใช้ตั้งแต่วันที่ 1 มิ.ย. 2553 เป็นต้นไป กระทรวงการคลังคาดว่าในปีแรกจะมีผู้มาใช้สิทธิไม่ต่ำกว่า 100 ราย จากเดิมที่เงื่อนไขเก่าใช้มา 10 ปี มีผู้มาใช้สิทธิไม่ถึง 100 ราย และจะทำให้รัฐมีรายได้จากการเก็บภาษีปีละ 2,000 ล้านบาท
“เดิมถ้านักลงทุนต่างประเทศไม่มาตั้งสำนักงานเราก็เก็บภาษีเขาไม่ได้อยู่แล้ว แต่การสร้างแรงจูงใจให้เขาเข้ามาเราก็เก็บภาษีได้” นายสถิตย์ กล่าว
นายประดิษฐ์ ภัทรประสิทธิ์ รมช.คลัง กล่าวว่า การเข้ามาตั้งสำนักงานของบริษัทข้ามชาติยักษ์ใหญ่จะสร้างประโยชน์อย่างมากกับไทย เพราะจะมีผู้บริหารต่างชาติที่มีรายได้สูงย้ายเข้ามาในไทย ทำให้ความต้องการที่อยู่อาศัย การจับจ่ายใช้สอย และซื้อสินค้าเพิ่มขึ้น
นอกจากนี้ ยังสนับสนุนธุรกิจโรงแรม ร้านอาหาร และการท่องเที่ยว ขณะที่เจ้าหน้าที่ของบริษัทนั้นๆ จะมีการเดินทางไปมากับสำนักงานภูมิภาคอยู่ตลอดเวลา
นายประดิษฐ์ กล่าวว่า ประโยชน์ที่สำคัญอีกอย่างหนึ่งคือ จะเป็นการเพิ่มโอกาสให้กับพนักงานคนไทยได้ก้าวไปสู่ตำแหน่งที่สูงขึ้นในระดับภูมิภาคมีรายได้เพิ่มขึ้น 
แหล่งข่าวสำนักงานเศรษฐกิจการคลัง เปิดเผยว่า การเว้นภาษีเพื่อดึงดูดทุนต่างชาติรอบนี้ดูภายนอกจะเอื้อต่อทุนต่างชาติ แต่ความจริงเป็นการดึงดูดทุนต่างชาติ เข้ามาลงทุนในไทยให้มากขึ้น เพราะปัจจุบันต้นทุนแรงงานแข่งกับเวียดนาม อินเดีย ไม่ได้